Det er sandsynligvis søgemaskinen Google eller internethandelsfirmaet Amazon, der bejler til en placering i Tietgenbyen i det sydøstlige Odense. Det vurderer Niels Bjørn-Andersen, som er professor på instituttet for it-virksomhed på Copenhagen Business School.

I december ændrede Odense Kommune lokalplanen for Tietgenbyen for at gøre plads til en datavirksomhed, der skulle bruge en grund på 500.000 kvadratmeter og havde brug for at bygge helt op i 23 meters højde. Desuden skulle der være adgang til rigeligt strøm.

Da det mandag morgen kom frem, at computergiganten Apple fra 2017 slår sig ned i Viborg med et af verdens største datacentre, skabte det derfor den misforståelse, at Odense skulle være blevet overhalet indenom af Viborg.

Men det blev i løbet af formiddagen manet i jorden af stadsdirektør i Odense Kommune Stefan Birkebjerg Andersen, som forklarede, at der endnu ikke er truffet afgørelse af den store it-virksomhed, der har vist interesse i en placering i Tietgenbyen. Det tyder altså på, at det er en anden it-gigant, der har været interesseret.